«IэхъуэгъуэтегъэкIыу фыбгъэдэмыхьэ»
КъБР-м и Iэтащхьэ КIуэкIуэ Юрий дыгъуасэ иригъэкIуэкIа зэIущIэм щытепсэлъыхьащ Налшык къалэм и автомобиль гъуэгухэм иращIылIэ лэжьыгъэр здынэсам.
— Ди къалащхьэм и гъуэгухэр зыхуей хуэгъэзэным теухуауэ мы зэма-ным лэжьыгъэшхуэ йокIуэкI. Ауэ щыхъукIи, къэдгъэлъэгъуа пIалъэм ирихьэлIэу а Iуэхухэр тхузэфIэхыну? Сыт хуэдэ дэIэпыкъуныгъэ дыхуэныкъуэ? Мы упщIэхэрщ нобэрей ди зэIущIэм нэхъыщхьэу къыщытIэтын хуейр, — жиIащ КъБР-м и Iэтащхьэм. — Налшык къалэм и 20-нэ гъущI гъуэгу зэпрыкIыпIэр щыIутхым къалэнитI зыхуэдгъэувыжауэ щытащ. Япэр — Калюжнэ уэрамыр (километри 2,5-рэ и кIыхьагъыу) Головком къыщыщIэдзауэ Эльбрусскэм нэсыху зэпэщ щIынырщ. ЕтIуанэр — 20-нэ гъущI гъуэгу зэпрыкIыпIэр Iутха нэужь, метр 1800-рэ зи кIыхьагъ уэрамыр духуэнырт. Шэч хэмылъу, зи гугъу тщIы гъуэгу Iыхьэхэм мыхьэнэшхуэ яIэщ, къалэм щызэтрихьэ машинэхэр зэтригъэкIынымкIэ. Апхуэдэуи Калюжнэ, Комаровэ, Эльбрусскэ уэрамхэр къызэщIаубыдэу, сэ зэрысщIэмкIэ, километри 4 хъу гъуэгуми мы зэманым щолэжь.
Налшык къалэм и щIыпIэ администрацэм и Iэтащхьэм и къуэдзэ Бэджыдэ Мухьэмэд жиIащ автомобиль гъуэгухэр зыхуей хуэгъэзэным теухуауэ яубзы-хуа лэжьыгъэм сом мелуан 438-рэ зэрытекIуэдэнур. Абы щыщу щэкIуэгъуэм и 1-м ирихьэлIэу сом мелуани 110-м нэблагъэ зыхьа лэжьыгъэ зэфIагъэкIащ. Къэпсэлъам зэрыжиIамкIэ, IэщIагъэлIхэм зэращIылIа зэгурыIуэныгъэм къызэрыщыгъэлъэгъуауэ, гъуэгур щащIкIэ къагъэсэбэпхэр Къэзан, Екатеринбург, Краснодар къраш. Мы зэманым йолэжь жьы хъуа электрокъару кIуапIэхэр зэхъуэкIыным (километр зэбгъузэнатIэ мини 8-рэ 300-рэ къызэщIэзубыдэ лъэс лъагъуэхэр, уэрамхэр къызэрагъэнэхум).
КIуэкIуэ Юрий IэщIагъэлIхэм яжриIащ зэлэжь гъуэгухэм япэгъунэгъуу псэу цIыхухэм я зэран екI зэрымыхъунур. Абы щапхъэу къихьащ Мэлбахъуэм и цIэкIэ щыIэ уэрамым щелэжьым я Iуэху бгъэдыхьэкIэу щытар. Абы и фIыгъэкIэ яхузэфIэкIам арэзы укъызэрищIыр. «Мэлбахъуэм и уэрамыр иджырей мардэм къезэгъыу зэрызэдгъэпэщыжам нэхърэ нэхъыфIыж хъуну сыщогугъ иджы дызэлэжь уэрамхэри. СызэрыщыгъуазэмкIэ, лъэпощхьэпо мащIэхэр мы зэманым щыIэщ ахъшэм епхауэ. ИтIани, республикэм и мызакъуэу, къэрал псом а гугъуехьхэр зэрыщыIэр зэхэтщIыкIыу, ди пщэм дэлъ къалэнхэр зэфIэдмыгъэкIыу хъунукъым. Нобэ гъуэгухэм долэжь жытIэу, цIыхухэм псы, уэздыгъэ ямыIэу къэдгъэнэну къезэгъыркъым. Абы къыхэкIыу, «Налшыкхуабээнергие» ОАО-м, «Водоканал» IуэхущIапIэм, КъБР-м УхуэныгъэмкIэ, псэупIэ-коммунальнэ, гъуэгу хозяйствэмкIэ и министерствэм зыфхузогъазэ а Iуэхухэми зэрыхъукIэ фи нэIэ тевгъэтыну. Гъуэгу щIыным IэхъуэгъуэтегъэкIыу фыбгъэдэмыхьэ, зы Iуэхум тIэу, щэ уелэжьыж нэхърэ, зыхуей хуэзауэ зэ пщIэмэ нэхъыфIщ.
ЗэIущIэм хэтахэм къыхагъэщащ Iуэхухэр зэраубзыхуам тету зэрекIуэкIыр, и пIалъэм зэфIагъэкIыну зэрагугъэр.
БАГЪЭТЫР Луизэ.
